## Pravilnik o načinu vođenja Upisnika o koncentracijama

### NN 30/1997 (19.3.1997.), Pravilnik o načinu vođenja Upisnika o koncentracijama

# **MINISTARSTVO GOSPODARSTVA**

Na temelju članka 23. stavak 3. Zakona o zaštiti tržišnog natjecanja
("Narodne novine", br. 48/95) ministar gospodarstva donosi

## **PRAVILNIK**

### **O NAČINU VOĐENJA UPISNIKA O KONCENTRACIJAMA**

I. UVODNE ODREDBE

Članak 1.

Ovim Pravilnikom propisuje se oblik, sadržaj, način vođenja Upisnika
o koncentracijama (u daljnjem tekstu: Upisnik) te oblik i sadržaj prijave
koncentracije.

Članak 2.

Upisnik je knjiga koja sadrži podatke i isprave o subjektima upisa.

Upisnik se sastoji od glavne knjige Upisnika koji sadrži podatke o subjektima
upisa.

Glavna knjiga Upisnika sastoji se od registarskih uložaka u koje se
upisuju podaci o svakoj pojedinoj prijavljenoj koncentraciji.

Zbirka isprava vodi se za svaku prijavu upisa. Zbirka isprava je dio
Upisnika koji sadrži dokaze bitne za upis podataka o prijavama koncentracija
u glavnu knjigu, druge dokaze dostavljene i sastavljene u postupku upisa,
te rješenja u postupke ocjene koncentracije.

Članak 3.

Upisnik vodi Agencija za zaštitu tržišnog natjecanja (u daljnjem tekstu:
Agencija).

Glavna knjiga vodi se usporedo u pisanom obliku i na elektroničnom računalu
(u daljnjem tekstu: računalo)

Glavna knjiga u pisanom obliku vodi se kao ispis podataka upisanih na
računalu.

Članak 4.

Upisnik vodi voditelj Upisnika - službenik kojeg ovlasti ravnatelj Agencije
(voditelj Upisnika).

Voditelj upisnika zaprima prijave koncentracije, ocjenjuje priložene
dokaze i upisuje koncentracije u Upisnik te predmet s dokumentacijom dostavlja
Savjetu za zaštitu tržišnog natjecanja (u daljnjem tekstu: Savjet) radi
ocjene koncentracije.

Nakon ocjene Savjeta o prijavljenoj koncentraciji službenik kojeg ovlasti
ravnatelj Agencije priprema nacrt rješenja iz članka 36. Zakona o zaštiti
tržišnog natjecanja.

II. PRIJAVA ZA UPIS

Članak 5.

Postupak za upis u Upisnik pokreće se podnošenjem prijave za upis (u
daljnjem tekstu: prijava).

Prijava sadrži zahtjev za upis podataka ili zahtjev za upis promjena
upisanih u Upisnik.

Uz prijavu podnose se prilozi propisani ovim Pravilnikom.

Članak 6.

Prijavu koncentracije podnosi u slučajevima spajanja i pripajanja vlasnik
ili zastupnici društva odnosno drugih pravnih osoba poduzetnika preuzimatelja
ili novoosnovanog poduzetnika koje nastaje spajanjem.

U slučaju stjecanja većinskog udjela ili većinskog prava odlučivanja
prijavu podnosi stjecatelj većinskog udjela ili većinskog prava odlučivanja.

Ako se većinski udjel ili većinsko pravo odlučivanja stječe na osnovu
javne ponude, prijavu o koncentraciji podnosi ponuditelj.

U drugim slučajevima prijavu podnose svi sudionici koncentracije ili
osobe koje su od strane svih sudionika opunomoćene za podnošenje prijave.

Članak 7.

Prijava se podnosi u dva primjerka.

Prijava sadrži slijedeće podatke:

1. Tvrtku ili ime, sjedište i predmet poslovanja podnositelja prijave;

2. Tvrtku, sjedište i predmet poslovanja svih sudionika koncentracije;

3. Ime i ovlasti zastupnika ili opunomoćenika koji podnosi prijavu kao
predstavnik podnositelja prijave;

4. Ime, adresu, broj telefona i telefaksa osobe kojoj se obraća Agencija
ako se radi o osobi različitoj od osobe koja podnosi prijavu;

5. Pravni oblik koncentracije;

6. Kopiju izvornika pravnog temelja stjecanja prevladavajućeg utjecaja:
ugovor o spajanju, ugovor o pripajanju ili odgovarajuće odluke organa poduzetnika,
ugovor o stjecanju (kupnji dionica ili udjela, ugovor o vođenju poslova,
ugovor o prijenosu dobiti, odluke o izmjeni statuta, ugovor o zakupu imovine
koji daje prevladavajući utjecaj, prijedlozi zakona ili propisi kojim se
stječe prevladavajući utjecaj, ponuda za stjecanje dionica/udjela ili dr.

7. Godišnje financijsko izvješće za godinu koja je prethodila koncentraciji
svih sudionika koncentracije i izvješće o stanju poduzetnika sudionika
koncentracije;

8. Ukupan godišnji promet svih poduzetnika sudionika koncentracije ostvaren
prodajom roba i usluga, prije oporezivanja; (banke - bilancu, osiguravajuća
društva doprinose visinu uplaćenih premija;

9. Izvješće uprave kojim se pravno i gospodarski obrazlaže koncentracija;

10. Popis drugih poduzetnika na mjerodavnom tržištu u kojima poduzetnici
sudionici koncentracije svaki pojedinačno ili skupno imaju 10% ili više
prava glasa ili udjela u temeljnom kapitalu;

11. Popis poduzetnika na mjerodavnom tržištu u kojima su članovi uprave
ili nadzornog odbora sudionika koncentracije istodobno članovi uprave ili
nadzornog odbora;

12. Broj zaposlenih u poduzetnicima sudionicima koncentracije;

13. Istraživanja i ulaganja u razvoj provedena u poduzetnicima sudionicima
koncentracije;

14. Struktura vlasništva nakon koncentracije u poduzetniku u kojem se
stječe prevladavajući utjecaj u postocima, dijagramima ili sl.

15. Udjel u tržištu sudionika koncentracije i nakon provedene koncentracije
poduzetnika koji stječe prevladavajući utjecaj;

16. Mreža distribucije i maloprodaje na mjerodavnom tržištu i mreža
distribucije i maloprodaje sudionika koncentracije, vlastita, ugovorna
ili dr.

17. Opis i obrazloženje očekivanih pogodnosti koncentracije sa stanovišta
interesa potrošača.

Prijava se podnosi na obrascu U1 koji je sastavni dio ovog Pravilnika.

Članak 8.

Uz prijavu iz članka 7. ovog Pravilnika podnositelj prijave podnosi
i druge podatke potrebne za ocjenu koncentracije.

Potanje upute o podacima iz stavka 1. ovog članka izdaje ravnatelj Agencije.

III. ISPITIVANJE PRETPOSTAVKI ZA UPIS

Članak 9.

Prije upisa prijavljene koncentracije u Upisnik voditelj Upisnika ispituje
da li je udovoljeno pretpostavkama o kojima ovisi osnovanost prijave.

U osnovanosti prijave ocjenjuje se slijedeće:

- da li je podnesena od ovlaštene osobe,

- da li je prijava podnesena u dovoljnom broju primjeraka,

- da li prijava ima propisani sadržaj,

- da li prijava sadrži sve potrebne podatke i priloge za osnovanost
upisa,

- da li su isprave priložene uz prijavu u izvorniku, ovjerenome prijepisu
ili ovjerenoj kopiji,

- da li su ispunjene i druge pretpostavke za upis koncentracija.

Članak 10.

Voditelj Upisnika upozorit će podnositelja prijave ako prijava za upis
nije razumljiva.

Kad voditelj Upisnika utvrdi da je prijavu ili priloge potrebno ispraviti,
odnosno dopuniti, zaključkom će odrediti rok u kojem je podnositelj prijave
obvezan ispraviti ili dopuniti prijavu.

Članak 11.

Kad voditelj upisnika utvrdi da je prijava za upis koncentracije uredna
i potpuna upisuje koncentraciju u glavnu knjigu vođenu računalom.

U osnovni registarski uložak upisuju se podaci o sudionicima koncentracije
i promjena tih podataka.

Članak 12.

U Upisnik se upisuju slijedeći podaci:

1. Redni broj Upisnika

2. Datum primitka

3. Prijavitelj koncentracije

4. Popis poduzetnika sudionika koncentracije

5. Predmet poslovanja - djelatnosti sudionika koncentracije

6. Godišnji promet sudionika koncentracije

7. Ciljevi koncentracije (članak 24. Zakona)

8. Datum upućivanja prijave Savjetu

9. Odluka Savjeta

10. Rješenje

- o zabrani koncentracije

- o ukidanju ograničenja tržišnog natjecanja

11. Upravni spor

12. Odluka Upravnog suda

13. Ostalo

14. Primjedbe

Obrazac Upisnika Uk je sastavni dio ovog Pravilnika.

Članak 13.

Sukladno odluci Savjeta ovlašteni službenik priprema nacrt rješenja
koje donosi ravnatelj Agencije.

Članak 14.

Rješenje Agencije dostavlja se podnositelju prijave bez odgode.

Članak 15.

Nakon što provede radnje iz članka 13. do 15. ovog Pravilnika ovlašteni
službenik odgovarajuće isprave i rješenje odlaže u zbirku isprava te na
nalogu stavlja svoj potpis i datume.

Članak 16.

Ispis provedenog upisa sadrži naziv Agencije, datum i vrijeme upisa,
redni broj upisa, sve upisane važeće podatke o ispisu redosljedom propisanim
člankom 12. ovog Pravilnika te ime i prezime i potpis voditelja Upisnika.

Jedan primjerak potpisanog ispisa iz stavka 1. ovog članka odlaže se
u registarski uložak glavne knjige vođene u pisanom obliku.

IV. REGISTARSKI ULOŠCI

Članak 17.

Registarski ulošci glavne knjige vođene u pisanom obliku je preklopljeni
karton veličine B3 u koji se kronološkim redom ulažu potpisani ispisi važećih
podataka upisanih u glavnoj knjizi vođenoj računalom.

V. ZBIRKA ISPRAVA

Članak 18.

Za svaku upisanu koncentraciju u posebnom omotu pod istim brojem pod
kojim je koncentracija upisana u glavnoj knjizi vodi se zbirka isprava
koja sadrži prijavu za upis, dokaze priložene uz prijavu, sva rješenja
i zaključke Savjeta i Agencije te sve ostale dokaze koji se odlažu u zbirku
isprava.

Dokazi se u zbirku isprava ulažu, uvezuju i slažu po redoslijedu navedenom
u prijavi odnosno redosljedu primitka, tako da se svaki list dokaza označava
rednim brojem u desnom gornjem kutu.

Na unutarnjoj strani omota zbirke isprava propisuju se kronološkim redom
uložene isprave.

VI. PRIJEPISI, IZVACI I POTVRDE

Članak 19.

Agencija uz potpis voditelja Upisnika izdaje ovjerene prijepise i kopije,
izvatke i potvrde o podacima upisanima u Upisnik.

VII. OČUVANJE PODATAKA

Članak 20.

Mjere, sredstva i uvjete osiguranja, pohranjivanja i zaštite podataka
iz Upisnika odredit će ravnatelj Agencije s posebnom uputom.

Ovlaštene osobe dužne su provoditi mjere osiguranja, zaštite i pohranjivanje
podataka iz Upisnika.

Članak 21.

Ovaj Pravilnik stupa na snagu osmog dana od dana objave u "Narodnim
novinama".

Klasa: 331-01/97-01/26
Urbroj: 526-01/97-01
Zagreb, 20. veljače 1997.

Ministar
**Davor Štern,** v. r.

![](dodatni/368385.gif)
![](dodatni/368386.gif)
![](dodatni/368387.gif)

Pravilnik, NN 30/1997-438